b"\n_START_ARTICLE_\nCan Catero\n_START_SECTION_\nDescripci\xc3\xb3\n_START_PARAGRAPH_\nEdifici de planta baixa, un pis i golfes. La part m\xc3\xa9s important la constitueix la decoraci\xc3\xb3 que envolta la porta d'entrada, de llinda recta i d'estil renaixentista, amb carreus sobre-aixecats. L'equilibri ser\xc3\xa8 de la fa\xc3\xa7ana \xc3\xa9s trencat per elements moderns, com els balcons, de construcci\xc3\xb3 molt posterior. L'edifici \xc3\xa9s cobert per una teulada a dues vessants, de les que una vessa al carrer. Sobre la llinda de la porta hi ha un escut, amb un nom malm\xc3\xa8s i la data de construcci\xc3\xb3. \xc3\x89s al carrer del Tou, al costat de cal Miralles. El nom correspon a un malnom de la vila.\n_START_SECTION_\nHist\xc3\xb2ria\n_START_PARAGRAPH_\nL'aparici\xc3\xb3 de construccions renaixentistes amb posterioritat o simult\xc3\xa0niament a l'aixecament de l'esgl\xc3\xa9sia parroquial denota una clara influ\xc3\xa8ncia de corrents renovadors i tamb\xc3\xa9 d'una certa prosperitat econ\xc3\xb2mica. Tot aix\xc3\xb2 \xc3\xa9s pal\xc3\xa8s en el nombre de construccions civils renaixentistes al municipi. Totes elles s\xc3\xb3n bastides semblantment pel que fa a la decoraci\xc3\xb3, centrada \xc3\xbanicament en la portalada principal. Aixecada el 1611, mentre es constru\xc3\xafa l'esgl\xc3\xa9sia parroquial, Cal Catero, al costat de la pla\xc3\xa7a de la Vila, degu\xc3\xa9 ser una casa important. A la fi del segle XIX i principis del segle XX, segurament, es ref\xc3\xa9u la fa\xc3\xa7ana i s'hi bastiren els balcons actuals."